Predkladacia správa 

	Návrh zákona patrí medzi nové právne predpisy, ktoré doteraz neboli na základe právnych aktov Európskej únie do nášho právneho poriadku prevzaté, hoci tak Slovenská republika bola povinná urobiť pred vstupom do Európskej únie. Prevzatie smernice do slovenského práva je naliehavé, lebo Slovenskej republike hrozí proces pre porušenie Zmluvy o založení Európskeho spoločenstva. Komisia Európskych spoločenstiev (ďalej len „komisia“) výzvou z 15. decembra 2004 požiadala Slovenskú republiku o vyjadrenie k neprevzatiu smernice 98/84/ES z 20. 11. 1998 o právnej ochrane služieb založených na podmienenom prístupe alebo pozostávajúcich z podmieneného prístupu. Odpoveď Slovenskej republiky zo dňa 14. februára 2005 nemohla komisia zohľadniť, keďže v nej bolo uvedené len to, že v Slovenskej republike existujú kompetenčné spory medzi štátnymi orgánmi o to, kto má túto smernicu spracovať. Preto komisia dňa 13. júla 2005 zaslala Slovenskej republike odôvodnené stanovisko podľa čl. 226 ods. 1 Zmluvy o založení Európskeho spoločenstva z dôvodu neoznámenia opatrení určených na transpozíciu, v ktorom vyzýva Slovenskú republiku, aby prijala opatrenia na zapracovanie smernice do slovenského právneho poriadku a v lehote dvoch mesiacov, t. j. do 13. septembra ich oznámila komisii. 
	
Vzhľadom na kompetenčný spor o zodpovednosť za zapracovanie smernice do slovenského právneho poriadku podpredseda vlády a minister spravodlivosti SR Daniel Lipšic podľa bodu C.2 uznesenia vlády č. 983 zo 14. 10. 2003 rozhodol, že gestorom bude Ministerstvo hospodárstva SR. 
	
Účelom navrhovanej právnej úpravy je ochrana zakódovaného rozhlasového a televízneho vysielania, ako aj zakódovaných služieb informačnej spoločnosti poskytovaných na diaľku elektronickými prostriedkami proti zariadeniam, ktoré umožňujú neoprávnený prístup k rozhlasovému a televíznemu vysielaniu bez individuálneho povolenia poskytovateľa služieb. Prístup k týmto službám vyžaduje individuálne povolenie poskytovateľa a spravidla tiež úhradu. Zakazuje sa vyrábať, dovážať, predávať, prenajímať, prechovávať a šíriť nepovolené zariadenia na obchodné účely, ktoré umožňujú prístup k chránenej službe v zrozumiteľnej podobe, zakazuje sa inštalácia, údržba takýchto zariadení, ako aj šírenie reklamy o nepovolených zariadeniach. Kompetencia dohľadu nad dodržiavaním zákona sa zveruje Slovenskej obchodnej inšpekcii. Ustanovuje sa skutková podstata správneho deliktu za porušenie zákazu vzťahujúceho sa na nepovolené zariadenia.  V súlade so smernicou sa určujú sankcie – pokuty v takej výške, aby pôsobili odstrašujúco voči porušovaniu zákona. 

Návrh zákona prerokovala Legislatívna rada vlády SR dňa 13. septembra 2005 a po zapracovaní jej pripomienok ho odporučila predložiť na rokovanie vlády SR. Pripomienky legislatívnej rady sú v návrhu zákona zapracované. 

Návrh zákona sa predkladá na rokovanie vlády SR bez rozporov z pripomienkového konania. 
 
Návrh zákona je v súlade s Ústavou SR, s ostatnými zákonmi a medzinárodnými zmluvami, ktorými je Slovenská republika viazaná. Schválenie zákona nebude mať žiaden vplyv na štátny rozpočet, rozpočty obcí a vyšších územných celkov, čo Ministerstvo financií SR vzalo na vedomie, žiaden vplyv na zamestnanosť, podnikateľské prostredie, ani environmentálny vplyv.